Document ID: 32015D0344

DEĊIŻJONI TAL-KUNSILL (UE) 2015/344
tas-17 ta' Frar 2015
dwar it-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Ukraina
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 186 flimkien mal-punt (v) tal-Artikolu 218(6)(a) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Bid-Deċiżjoni 2003/96/KE tiegħu (1), il-Kunsill approva l-konklużjoni tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Ukraina (2) (“il-Ftehim”).
(2)
Il-punt (b) tal-Artikolu 12 tal-Ftehim ippreveda li l-Ftehim jiġi konkluż għal perjodu inizjali li jintemm fil-31 ta' Diċembru 2002 u jista' jiġġedded bi qbil komuni bejn il-Partijiet għal perjodi addizzjonali ta' ħames snin.
(3)
Abbażi tad-Deċiżjoni tal-Kunsill 2011/182/UE (3) il-Ftehim iġġedded għal perjodu ulterjuri ta' ħames snin b'effett retroattiv mit-8 ta' Novembru 2009 u għandu jiskadi fis-7 ta' Novembru 2014.
(4)
Il-partijiet għal-Ftehim jikkunsidraw li t-tiġdid ta' malajr ta' dan il-Ftehim ikun fl-interess tagħhom it-tnejn.
(5)
Il-kontenut tal-Ftehim imġedded għandu jkun l-identiku għall-kontenut tal-Ftehim.
(6)
It-tiġdid tal-Ftehim għandu jiġi approvat f'isem l-Unjoni,
ADOTTA DIN ID-DEĊIŻJONI:
Artikolu 1
It-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Ukraina għal perjodu addizjonali ta' ħames snin, huwa b'dan approvat f'isem l-Unjoni.
Artikolu 2
Il-President tal-Kunsill huwa b'dan awtorizzat jinnomina l-persuna jew persuni bis-setgħa li, f'isem l-Unjoni u skont il-punt (a) tal-Artikolu 12 tal-Ftehim, jinnotifikaw lill-Ukraina li l-Unjoni lestiet il-proċeduri interni tagħha meħtieġa għad-dħul fis-seħħ ta' dan il-Ftehim imġedded.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-17 ta' Frar 2015.

Labels: 7
18
15
5